b"\n_START_ARTICLE_\nAntonio Giolitti\n_START_SECTION_\nBiografia\n_START_PARAGRAPH_\nVa n\xc3\xa9ixer el 12 de febrer de 1915 a la ciutat de Roma, sent n\xc3\xa9t del primer ministre Giovanni Giolitti. _NEWLINE_El 27 d'octubre de 2006 li fou imposada la Gran Creu dels Cavallers per part del President d'It\xc3\xa0lia Giorgio Napolitano.\n_START_SECTION_\nActivitat pol\xc3\xadtica\n_START_PARAGRAPH_\nAls inicis de la d\xc3\xa8cada del 1940 s'afili\xc3\xa0 al Partit Comunista Itali\xc3\xa0 (PCI), que en aquells moments es trobava en clandestinitat, sent un activista de la resist\xc3\xa8ncia italiana anti-feixista, per la qual cosa fou arrestat diverses vegades en els anys posteriors. Al costat de Giancarlo Pajetta fund\xc3\xa0 les Brigades Garibaldi, des de la qual van contribuir a la lluita anti-feixista al Piemont, sent ferit el 1944, participant per\xc3\xb2 a partir de l'abril de 1945 novament en l'alliberament d'It\xc3\xa0lia. _NEWLINE_El 1946 fou escollit diputat al Parlament d'It\xc3\xa0lia pel PCI, esc\xc3\xb3 que va mantenir fins al 1957. Aquell any abandon\xc3\xa0 el PCI per afiliar-se al Partit Socialista Itali\xc3\xa0 (PSI), amb el qual fou reescollit diputat entre 1958 i 1976. El desembre de 1963 fou nomenat Ministre de Balan\xc3\xa7 i Programaci\xc3\xb3 Econ\xc3\xb2mica en el primer govern d'Aldo Moro, c\xc3\xa0rrec que va mantenir fins al juliol de 1964. Posteriorment torn\xc3\xa0 a ocupar aquest c\xc3\xa0rrec entre 1969 i 1972 sota els governs de Mariano Rumor i Emilio Colombo i entre 1973 i 1974 novament en un govern de Rumor._NEWLINE_El 1977 fou nomenat membre de la Comissi\xc3\xb3 Jenkins, sent nomenat Comissari Europeu de Pol\xc3\xadtica Regional i Cohesi\xc3\xb3. L'any 1981 en la formaci\xc3\xb3 de la Comissi\xc3\xb3 Thorn novament ocup\xc3\xa0 aquest c\xc3\xa0rrec. _NEWLINE_El 1985 abandon\xc3\xa0 el PSI per una pol\xc3\xa8mica amb Bettino Craxi, sent posteriorment escollit senador independent pel Partit Comunista Itali\xc3\xa0 (PCI-PDS). Abandon\xc3\xa0 la pol\xc3\xadtica activa el 1992 per dedicar-se a l'escriptura."